Magnus, Dei gracia episcopus Aboensis, dilectis in Christo filiis omnibus et singulis ecclesiarum curatis, vicecuratis ac eorum loca tenentibus et eorum tutoribus per diocesin nostram seu per N constitutis salutem in Domino sempiternam. Quamuis, in Christo karissimi, non jntendimus prout nec debemus absque iusta et racionali causa oneri aut grauamini vobis esse, quia tamen vires et facultates nostre in variis sed tamen necessariis ecclesiasticis edificiis ac communi utilitate ecclesie aliisque arduis negociis hactenus sunt exhauste, quod nequaquam pro nostris debitis soluendis et ecclesie nostre futuris negociis exequendis, prout necessitas temporis iam expostulat, necessaria nobis suppetunt, nisi communi omni ecclesiarum et venerabilis clerici nostre diocesis subuencione fuerimus releuati; sic enim nobis iustum fore videtur, ut quia communitatis negocia laboriose peragimus, communi contribucione omnium subleuemur. Quapropter de communi consensu et consilio venerabilium fratrum nostrorum, prout in sessione synodalj proposuimus, duximus hanc nostri indigentiam vestris notificare dominacionibus, vos et singulos vestrum affectuose rogantes, quatenus pensata instanti nativitate sancte Marie ecclesie ac nostri multiplici indigencia velitis ad presens nobis in aliquo caritativo subsidio fauorabiliter subuenire, vnde possimus esse aliqualiter releuati, prout et dicti capitulares nostri se et suas ecclesias ad dictum subsidium faciendum beneuole submiserunt, qua in re nobis non modicum prestabitis obsequium et nos semper ad complacendum vobis habebitis prompciores. Non enim prefatum subsidium in spiritu auaricie et lucri causa appetimus, sed teste Deo in maxima nostri egestate id caritatiue exoptamus, jta videlicet, quod non equaliter omnes ecclesie et persone sed unaquaque secundum suas facultates taxatur in predicto subsidio erogando, prout hic in litera inferius patebit. Prefatum vero subsidium vniuscujusque prepositus in sua contracta fideliter leuando conscribat et leuatum cum fidelj nuncio proprio jndilate transmittat. Jn Christo feliciter valete. Ex Abo jn crastino diuisionis apostolorum anno Domini mcdxcquinto, nostro sub sigillo.